DA Den Europæiske Unions Tidende CE 88/488

(2004/C 88 E/0501)

SKRIFTLIG FORESPØRGSEL E-0202/04

af Michl Ebner (PPE-DE) til Kommissionen

(29. januar 2004)

Om: Unøjagtig vejledning skyld i udelukkelse af kandidater til EU-finansierede kontrakter

Vejledningen »Practical Guide to contract procedures financed from the General Budget of the European Communities in the context of external actions« indeholder bestemmelserne vedrørende ansøgnings- og udvælgelsesproceduren i forbindelse med EU-finansierede kontrakter.

Selv om vejledningen blev revideret i 2003, er den nogle steder for ufleksibel, mens der til gengæld er stort spillerum for fortolkning, når det drejer sig om firmaers og eksperters ansøgninger. F.eks. er punkt 2.3.6 i vejledningen »conflict of interest« så ufleksibelt, at virksomheder, der har deltaget i en af de forberedende faser til et projekt, udelukkes fra deltagelse. Dette udelukkelseskriterium omfatter alle firmaer, der indgår i firmasammenslutninger, også internationale, uafhængigt af kapitalfordelingen, også selv om deres andel kun udgør 1 %. Det er absolut muligt, at netop sådanne ansøgere ville være i stand til at levere det bedste produkt.

Desuden er de uklare formuleringer skyld i, at mange bestemmelser fortolkes forskelligt af de forskellige delegationer, hvilket fører til misforståelser under udvælgelsesproceduren og dermed ikke ubetinget giver det bedste resultat.

Har Kommissionen beskæftiget sig med alle retlige konsekvenser og med den korrekte fortolkning af denne »practical guide« på alle sprog? Hvis det ikke er tilfældet, hvad vil den da foretage sig for at afhjælpe disse uklarheder?

Svar afgivet på Kommissionens vegne af Christopher Patten

(15. marts 2004)

De principper, som den praktiske vejledning (»Practical Guide to contract procedures financed from the General Budget of the European Communities in the context of external actions«) er baseret på, er fastlagt i artikel 89, stk. 1, i finansforordningen af 25. juni 2002 vedrørende De Europæiske Fællesskabers almindelige budget (1). Alle offentlige indkøbsaftaler, der helt eller delvis finansieres over budgettet, skal overholde principperne om klarhed og åbenhed, proportionalitet, ligebehandling og ikke-forskelsbehand-ling. I henhold til artikel 94, litra a), i finansforordningen udelukkes enhver ansøger eller bydende, der i forbindelse med indgåelsen af den pågældende aftale befinder sig i en »interessekonflikt«, fra tildeling af en ordre.

I forbindelse med eksterne foranstaltninger er disse principper blevet gennemført således:

— I henhold til artikel 237 og 238 i Kommissionens forordning (EF, Euratom) nr. 2342/2002 af 23. december 2002 (2) om gennemførelsesbestemmelser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget, træffes afgørelser om gennemførelse af udbudsprocedurer for eksterne foranstaltninger af Kommissionen. Kommissionens afgørelse om regler og procedurer for aftaler om tjenesteydelser, leverancer og bygge- og anlægsarbejder, der finansieres over det almindelige budget, blev vedtaget den 25. marts 2003 (3). Denne afgørelse erstatter den instruktionshåndbog (4), der i 1999 blev vedtaget af Kommissionen med medlemsstaternes enstemmige samtykke.

— I den nye kommissionsafgørelse er »interessekonflikt« defineret som »enhver begivenhed, der kan påvirke en ansøgers, en tilbudsgivers eller en kontrahents evne til at levere objektiv og upartisk rådgivning, eller som hindrer ham i til enhver tid at varetage den kontraherende myndigheds interesser. Ethvert hensyn, der kan udgøre en konflikt i forhold til ovennævnte aktørers tidligere, nuværende eller fremtidige engagementer eller i forhold til egne interesser. De samme forhold gør sig gældende for eventuelle underleverandører og personale.« Det skal understreges, at instruktionshånd-bogen allerede indeholdt samme definition.

— På grundlag af denne nye kommissionsafgørelse er den praktiske vejledning blevet vedtaget af EuropeAid. Vejledningen er blevet oversat til spansk, portugisisk og engelsk af de relevante tjenestegrene i Kommissionen.

— Bestemmelserne om interessekonflikt i afsnit 2.3.6 i den praktiske vejledning er følgende: Fair konkurrence — for at undgå enhver form for interessekonflikt er alle virksomheder (herunder virksomheder inden for samme koncern, deltagere i samme sammenslutning og underleverandører) eller eksperter, der deltager i udarbejdelsen af et projekt, udelukket fra at deltage i udbud, der er baseret på dette forberedende arbejde. Derfor er bestemmelsen om »interessekonflikt«, som det ærede medlem henviser til, juridisk bindende i medfør af Kommissionens afgørelse.

— Bestemmelsen om at udelukke en virksomhed eller en ekspert, der deltager i forberedelsen af et projekt, er bl.a. blevet indført som følge af den kritik, Revisionsretten fremsatte i sin særberetning 16/2000, vedrørende udbud af aftaler om tjenesteydelser under Phare- og Tacis-programmerne. Bestemmelsen er fra en konkurrencemæssig synsvinkel hensigtsmæssig for at undgå den form for uregelmæssigheder, man tidligere havde set. Desuden er den proportionel og nødvendig i forhold til det overordnede mål, som er at undgå svig og urimelige udbud. Det er Kommissionens hensigt at undgå hemmelige aftaler mellem de bydende. I betragtning af de multinationale koncerners meget komplekse beskaffenhed er det nødvendigt, at forbuddet er meget bredt, hvis det skal være effektivt og ikke skal omgås via søsterselskaber.

— Bestemmelsen har nu været i anvendelse i over tre år for eksterne bistandsprojekters vedkommende. I udformningen har man søgt at tage hensyn til de forskellige aktørers interesser og til den juridiske kontekst. Kommissionen har primært søgt at harmonisere sine udbudsprocedurer for at gøre reglerne mere gennemskuelige og rationalisere forvaltningen. Det specifikke spørgsmål om interessekonflikt vil i lyset af erfaringerne blive undersøgt ved næste revision af reglerne. Kommissionen vil naturligvis fortsat holde fast på princippet om fair og lige adgang til at deltage i udbud og kontrakter og princippet om klarhed og åbenhed, som ligger til grund for procedurerne for indgåelse af kontrakter i forbindelse med EF's eksterne bistand.

(1) EFT L 248 af 16.9.2002.

(2) EFT L 357 af 31.12.2002.

(3) SEK(2003) 387/2.

(4) SEK(1999) 1801 endelig udg.